развитие на коридора на Суецкия канал за Египет, от друга страна). За тази цел ПЕ предоставя земята, работната сила и някои данъчни облекчения, докато китайските дружества в зоната управляват производствените мощности със своите активи и ръководни кадри. Като компенсира липсата на средства от страна на Египет, ПК също така подкрепя този проект, като предоставя необходимите финансови средства на Egypt TEDA и на китайските дружества в зоната SETC.
 (659)
 Извършващите дейност в зоната SETC производители на ТСВ Jushi Egypt и Hengshi Egypt са учредени по египетското право от китайски дружества майки (Jushi China и Hengshi China). Дружествата майки на производителите на ТСВ са свързани, а крайното дружество майка на тези две дружества е собственост на Комисията за надзор и управление на държавните активи (SASAC). Те са получили одобрение от съответните китайски държавни органи (149) за създаване на дъщерно дружество в Египет. Дъщерните дружества са финансирани с идващи от Китай средства, използват внасяни от Китай материали за влагане и оборудване, управляват се от китайски ръководни кадри и използват китайско ноу-хау. Те произвеждат ТСВ в Египет, които се изнасят за ЕС от зоната SETC.
 (660)
 За да гарантират безпроблемното прилагане на горепосоченото Споразумение за сътрудничество, двете правителства също така са създали механизъм за консултации на три равнища. В този контекст Общият орган за Икономическата зона на Суецкия канал на Арабска република Египет и Комисията по търговия към община Tianjin на Китайската народна република са подписали „Споразумение за сътрудничество относно създаването на Комисия по административно управление за Китайско-египетската суецка зона за икономическо и търговско сътрудничество“ за междуправителствените консултации на първо ниво. На второ ниво бе създаден Управителен комитет на Суецката зона за икономическо и търговско сътрудничество, за да се осигури провеждането на дискусии на техническо равнище между китайските компетентни административни служби на община Tianjin и съответните египетски компетентни служби на Органа за икономическата зона на Суецкия канал. От 2017 г. насам се провеждат редовни заседания на тези комисии. На трето ниво Egypt TEDA и съответните египетски партньори докладват за възникналите проблеми и трудности на по-високите равнища на управление.
 4.2.2. Частично неоказване на съдействие и използване на наличните факти по отношение на зоната SETC
 4.2.2.1. Прилагане на разпоредбите на член 28, параграф 1 от основния регламент по отношение на ПЕ
 (661)
 Комисията поиска от ПЕ в своя въпросника, в писмото във връзка с неизяснени въпроси и по време на контролното посещение да предостави определена информация относно Суецката зона за икономическо и търговско сътрудничество в Египет. Тези искания за информация включваха, наред с другото, въпроси относно правната и институционалната рамка и съществуването на междуправителствени споразумения между Китай и Египет.
 (662)
 В този контекст ПЕ предостави Споразумението от 2016 г. между Министерството на търговията на КНР и Общия орган за Икономическата зона на Суецкия канал на Арабска република Египет относно Суецката зона за икономическо и търговско сътрудничество. Комисията обаче все още не разполага с информация за предишни споразумения, меморандуми за разбирателство или други документи, подписани между ПК и ПЕ във връзка със зоната SETC. Например Комисията установи публично достъпни препратки към Меморандум за разбирателство от 1997 г.